# Santa Magdalena del Castell de Conat

Santa Magdalena del Castell de Conat és la capella romànica del Castell de Conat, situat a la població de Conat, del terme comunal d'aquest nom, a la comarca del Conflent, de la Catalunya del Nord.
Està situada al capdamunt del barri del Castell del poble de Conat, dalt del turó on hi ha també les restes del Castell de Conat, del qual era la capella.

## Història

No hi ha gaires notícies sobre aquesta església, però consta en un document de l'any 1375, quan rep una deixa de Joan Maria, d'Orbanyà; l'any següent consta també la concessió d'un benefici en aquesta església. Ha estat restaurada els darrers anys del segle xx. En la restauració s'incorporà una imatge nova, de fusta, de santa Magdalena.

## L'edifici

És una església petita, d'una sola nau, sense capçalera diferenciada. És coberta amb una volta de canó seguit. Es troba dins de l'àmbit del castell, en el seu extrem nord-est, i les seves façanes sud-est i nord-est estan integrades en els panys de muralla, conservats, del castell. L'edifici fa 6,95 metres de llargària interior per 4,10 d'amplada, també interior.
La façana meridional s'obre dins del recinte del castell, és molt senzilla. Està feta simplement d'un sol arc de mig punt, obrat amb dovelles llargues. L'aparell de l'església és de carreus grossos de pedra calcària, no del tot ben escairats, però perfectament alineats. El mur de capçalera, on correspondria d'haver-hi l'absis, hi ha l'arrencament d'un campanar d'espadanya truncat, i algunes espitlleres, com també n'hi ha al frontis occidental. Prop de la porta hi ha una finestra d'un sol biaix, i al centre del mur on correspondria haver-hi l'absis hi ha una finestra més gran, de doble biaix.

## Referències

* ↑ Santa Magdalena del Castell de Conat en els ortofotomapes de l'IGN
* ↑ Mallet 2003, p. 206
* ↑ Corts, Galtés i Manent, 1998.
* ↑ Badia, 1995.

## Bibliografia

* Badia i Homs, Joan. «Conat: Santa Magdalena del castell de Conat». A: La Cerdanya, el Conflent. Barcelona: Fundació Enciclopèdia Catalana, 1995 (Catalunya romànica. Volum VII). ISBN 84-77399-51-4.
* Becat, Joan. «43 - Conat i Vellans». A: Atles toponímic de Catalunya Nord. I. Aiguatèbia - Montner. Perpinyà: Terra Nostra, 2015 (Biblioteca de Catalunya Nord, XVIII). ISBN ISSN 1243-2032.
* Cazes, Abbé Albert. Conat. Prada: Autoedició, S/D.
* Corts, Ramon; Galtés, Joan; Manent, Albert. Diccionari d'història eclesiàstica de Catalunya I: A-C. Barcelona: Generalitat de Catalunya - Editorial Claret, 1998 (Inventari d'esglésies, 3*). ISBN 978-84-39346-13-5.
* Durliat, Marcel. Roussillon roman. Sainte-Marie de la Pierre-Qui-Vire: Zodiaque, 1986 (L'art roman). ISBN 2-7369-0027-8.
* Gavín, Josep M. «Conf 44. Santa Magdalena del Castell de Conat». A: Capcir - Cerdanya - Conflent - Vallespir - Rosselló. Barcelona: Arxiu Gavín, 1978 (Inventari d'esglésies, 3*). ISBN 84-85180-12-7.
* Mallet, Géraldine. Eglises romanes oubliées du Roussillon. Montpellier: Les Presses du Languedoc, 2003. ISBN 2-85998-244-2.
* Ponsich, Pere; Lloret, Teresa; Gual, Raimon. «Conat». A: Vallespir, Conflent, Capcir, Baixa Cerdanya, Alta Cerdanya. Barcelona: Fundació Enciclopèdia Catalana, 1985 (Gran Geografia Comarcal de Catalunya, 15). ISBN 84-85194-60-8.